BIG เตรียมเพิ่มไลน์สินค้าใหม่เปิดบริการล้างภาพจากสมาร์ทโฟนช่วง Q2/58
BIG เตรียมเพิ่มไลน์สินค้าใหม่เปิดบริการล้างภาพจากสมาร์ทโฟนช่วง Q2/58
20 พ.ค. 2558

นายธนสิทธิ์ เธียรกาญจนวงศ์ กรรมการผู้จัดการ บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG เปิดเผยว่า ในช่วงไตรมาส 2/58 เตรียมเพิ่มไลน์สินค้าใหม่ เปิดให้บริการล้างภาพจากสมาร์ทโฟน ซึ่งมั่นใจว่าจะสามารถตอบโจทย์ลูกค้าที่ถ่ายภาพผ่านสมาร์ทโฟนได้เป็นอย่างดี
นอกจากนี้ ยังจัดไลน์อัพสินค้า จับกระแสโดนใจลูกค้า เช่น กล้องมิลเลอร์เลส กล้องโพลาลอยด์ กล้องฟรุ้งฟริ้ง ที่ได้รับความนิยมจากลูกค้าเป็นอย่างมาก
นายธนสิทธิ์ ยังมั่นใจว่าภาพรวมการดำเนินงานในปีนี้รายได้จะขยายตัวไม่ต่ำกว่า 10% ตามเป้าหมาย แม้ภาพรวมเศรษฐกิจจะชะลอตัว และพฤติกรรมของผู้บริโภคที่เคยใช้กล้องดิจิตอลเปลี่ยนไปจากเดิม โดยหันมาใช้สมาร์ทโฟนมากขึ้นก็ตาม
โดยผลการดำเนินงานของบริษัทในไตรมาส 1/58 บริษัทมีรายได้รวม 982 ล้านบาท เพิ่มขึ้น 20% เทียบช่วงเดียวกันของปีก่อนมีรายได้รวม 820 ล้านบาท และมีกำไรสุทธิ 72 ล้านบาท เพิ่มขึ้น 102% เมื่อเทียบกับช่วงเดียวกันของปีก่อนมีกำไรสุทธิ 36 ล้านบาท
สำหรับงบลงทุนรวมในปีนี้ตั้งไว้ที่ 100 ล้านบาท แบ่งเป็น 40 ล้านบาทใช้ขยายสาขา Big Camera เพิ่มอีก 10 แห่งและปรับปรุงสาขาเดิม ปัจจุบันมีร้าน Big Camera อยู่ที่ 214 สาขา และ ร้าน Big Mobile จำหน่ายอุปกรณ์โทรศัพท์มือถือมี 23 สาขา ส่วนอีก 50 ล้านบาทเป็นงบการตลาดประชาสัมพันธ์ และเดินหน้าจัดกิจกรรมส่งเสริมการขาย อบรมถ่ายภาพจากช่างภาพมืออาชีพ เพื่อคอยแนะนำเทคนิคการถ่ายภาพให้กับลูกค้า ซึ่งทำให้ยอดขายกล้องยังคงเติบโตอย่างต่อเนื่อง